作者:齊己
標題:赴鄭谷郎中招遊龍興觀讀題詩板謁七真儀像因有十八韻
內容:何處陪遊勝，龍興古觀時。詩懸大雅作，殿禮七真儀。遠繼周南美，彌旌拱北思。雄方垂樸略，後輩仰箴規。對坐茵花暖，偕行蘚陣隳。僧絛初學結，朝服久慵披。到處琴棋傍，登樓筆硯隨。論禪忘視聽，譚老極希夷。照日江光遠，遮軒檜影欹。觸鞋松子響，窺立鶴雛痴。始貴茶巡爽，終憐酒散遲。放懷還把杖，憩石或支頤。眺遠凝清眄，吟高動白髭。風鵬心不小，蒿雀志徒卑。顧我專無作，於身忘有為。叨因五字解，每忝重言期。舍此應休也，何人更賞之。淹留仙境晚，回騎雪風吹。